Nyu-Yorkda portlash: 27 yoshli bangladeshlik gumon qilinmoqda
Nyu-York politsiyasining bildirishicha, bugun shaharning Manxetten qismidagi avtobus shohbekati yonida portlash ro'y bergan, bir odam qo'lga olingan.
Qo'lbola portlovchi moslama harakatga kelgan. Uch kishi jarohatlangan. Qo'lga olingan odam - Bruklin rayonida yashovchi 27 yashar bangladeshlik Akayed Ulla ekani ma'lum. Uning yonidan simlar, 10 santimerlik trubali bomba va batareyalar chiqqan. Politsiyaga ko'ra, portlovchi modda uning uyida bir hafta oldin ishlangan. Ulla "Islomiy davlat" targ'ibotidan ilhomlangan, deydi tergovchilar. Lekin ayblanuvchi yakka holda harakat qilgani aytiladi. Yigit oldin taksi haydagan. Portlash yuz bergan avtobus shohbekati va metro sayyohlarning sevimli joyi - Tayms Skver xiyoboniga yaqin. Prezident Donald Tramp voqeadan xabardor qilingan. Nyu-York shtati gubernatori va Nyu-York shahri meri ham vaziyatni o'rganmoqda. Nyu-York meri Bill de Blazio voqeani terror xuruji deya baholashga shoshmay, tergov xulosalarini kutishga undamoqda. Shaharda hammasi joyida, xavfsizlik choralari kuchaytirilgan, hech kim kundalik hayotidan to'xtamasin, deydi mer.